NARIADENIE KOMISIE (ES) č. 182/2009
zo 6. marca 2009,
ktorým sa mení a dopĺňa nariadenie (ES) č. 1019/2002 o obchodných normách na olivový olej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 113 ods. 1 písm. a) a článok 121 písm. a) v spojení s jeho článkom 4,
keďže:
(1)
Je žiaduce objasniť, že názov, pod ktorým sa olivový olej a olej z olivových výliskov predávajú, by mal byť jedným z označení ustanovených v rámci spoločnej organizácie poľnohospodárskych trhov. Doplňujúce informácie ku každej z vymedzených kategórií oleja by sa mali uvádzať aj na etikete, ale nemusia byť nevyhnutne v blízkosti názvu, pod ktorým sa výrobok predáva. V prípade výrobkov obsahujúcich olivový olej by sa nemala vyžadovať etiketa s označením, a teda ani doplňujúce informácie.
(2)
Nariadením Komisie (ES) č. 1019/2002 (2) sa zaviedla dobrovoľná úprava označovania pôvodu olivového oleja etiketami, hoci cieľom bol systém, ktorého súčasťou je povinné označovanie pôvodu extrapanenského a panenského olivového oleja etiketami, aby sa vyjadrila skutočnosť, že v dôsledku poľnohospodárskych tradícií a miestnych spôsobov extrakcie a namiešavania zmesí môžu mať tieto oleje v závislosti od ich geografického pôvodu úplne odlišnú chuť a kvalitu. Táto dobrovoľná úprava, už odvtedy implementovaná, sa ukázala ako nedostatočná na zamedzenie zavádzania spotrebiteľa, pokiaľ ide o skutočné vlastnosti panenských olejov. Okrem toho sa v roku 2002 nariadením Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (3), zaviedli pravidlá vysledovateľnosti, ktoré sa uplatňujú od 1. januára 2005. Zo skúseností hospodárskych subjektov a správnych orgánov získaných v tejto záležitosti vyplýva, že označovanie pôvodu extrapanenského a panenského olivového oleja etiketami by malo byť povinné.
(3)
Významný podiel extrapanenského a panenského olivového oleja v Spoločenstve pozostáva zo zmesí olejov pochádzajúcich z rôznych členských štátov a tretích krajín. Na označovanie pôvodu takýchto zmesí etiketami by sa mali prijať jednoduché ustanovenia. Takými jednoduchými pravidlami by sa umožnilo vypustiť predchádzajúce ustanovenia o označovaní „prevládajúceho pôvodu“, ktoré sú zložité na vykonávanie, ťažko kontrolovateľné a potenciálne zavádzajúce.
(4)
Určité pojmy, ktorými sa opisujú organoleptické vlastnosti vyjadrujúce chuť a/alebo vôňu extrapanenských a panenských olivových olejov, nedávno vymedzila Medzinárodná rada pre olivy (ďalej len „IOC“ - Internationa Olive Council) vo svojej revidovanej metóde organoleptického hodnotenia panenských olivových olejov. Používanie takýchto pojmov na etiketách extrapanenských a panenských olivových olejov by sa malo vyhradiť pre oleje, ktoré prešli posudzovaním podľa zodpovedajúcej metódy analýzy. Pre určité hospodárske subjekty, ktoré v súčasnosti používajú vyhradené pojmy, sú potrebné prechodné opatrenia.
(5)
Niekoľko členských štátov si ponechalo vnútroštátne predpisy zakazujúce výrobu zmesí olivového oleja s olejmi iných olejnatých semien na účely vlastnej spotreby, aby tak zachovali svoje tradície a určitú kvalitu výrobku na vnútroštátnej úrovni. Ustanovenia nariadenia (ES) č. 1019/2002 sa neuplatňujú na tuniaky a sardinky, na ktoré sa v uvedenom poradí vzťahuje nariadenie Rady (EHS) č. 1536/92 z 9. júna 1992 ustanovujúce spoločné trhové normy pre konzervované tuniaky a malé makrely (4) a nariadenie Rady (EHS) č. 2136/89 z 21. júna 1989 ustanovujúce spoločné trhové normy pre konzervované sardinky (5). Z dôvodu jasnosti by sa tieto aspekty mali jasne uviesť v nariadení (ES) č. 1019/2002.
(6)
Nariadenie (ES) č. 1019/2002 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 1019/2002 sa mení a dopĺňa takto:
1.
Článok 1 ods. 1 sa nahrádza takto:
„1. Bez toho, aby bola dotknutá smernica 2000/13/ES a nariadenie Rady (ES) č. 510/2006 (6), týmto nariadením sa ustanovujú špecifické normy na obchodovanie s olivovými olejmi a s olejmi z olivových výliskov uvedenými v bode 1 písm. a) a b), v bodoch 3 a 6 prílohy XVI k nariadeniu (ES) č. 1234/2007 na maloobchodnej úrovni.
2.
Článok 3 sa mení a dopĺňa takto:
a)
pred prvý odsek sa vkladá tento odsek:
„Označenie v súlade s článkom 118 nariadenia (ES) č. 1234/2007 sa považuje za názov, pod ktorým sa daný výrobok predáva, ako sa uvádza v článku 3 ods. 1 bode 1 smernice 2000/13/ES.“;
b)
v prvom odseku, ktorý sa stáva druhým odsekom, sa úvodné slová nahrádzajú takto:
„Na etiketách olejov uvedených v článku 1 ods. 1 sú jasným a nezmazateľným písmom (okrem označenia uvedeného v prvom odseku, ale nie nevyhnutne v jeho blízkosti) uvedené tieto informácie o kategórii oleja:“.
3.
Článok 4 sa mení a dopĺňa takto:
a)
v odseku 1 sa prvý pododsek nahrádza týmto prvým a druhým pododsekom:
„Na etikete extrapanenského a panenského olivového oleja vymedzených v bodoch 1 písm. a) a b) prílohy XVI k nariadeniu (ES) č. 1234/2007 sa uvádza označenie pôvodu.
Na etikete výrobkov vymedzených v bodoch 3 a 6 prílohy XVI k nariadeniu (ES) č. 1234/2007 sa označenie pôvodu neuvádza.“;
b)
odsek 2 sa nahrádza takto:
„2. Označenia pôvodu uvedené v odseku 1 pozostávajú:
a)
v súlade s ustanoveniami v odsekoch 4 a 5 v prípade olivových olejov pochádzajúcich z jedného členského štátu alebo tretej krajiny len z odkazu na členský štát, Spoločenstvo alebo tretiu krajinu, podľa potreby, alebo
b)
v súlade s ustanoveniami v odsekoch 4 a 5 v prípade zmesí olivových olejov pochádzajúcich z viacerých členských štátov alebo tretích krajín len z jedného z týchto označení, podľa potreby:
i)
‚zmes olivových olejov zo Spoločenstva‘ alebo z odkazu na Spoločenstvo;
ii)
‚zmes olivových olejov nepochádzajúcich zo Spoločenstva‘ alebo z odkazu na iný pôvod ako pôvod zo Spoločenstva;
iii)
‚zmes olivových olejov zo Spoločenstva a olivových olejov nepochádzajúcich zo Spoločenstva‘ alebo z odkazu na pôvod zo Spoločenstva a iný pôvod ako pôvod zo Spoločenstva, alebo
c)
len z chráneného označenia pôvodu alebo chráneného zemepisného označenia uvedených v nariadení (ES) č. 510/2006 v súlade s ustanoveniami príslušnej špecifikácie výrobku.“;
c)
odsek 6 sa vypúšťa.
4.
Článok 5 sa mení a dopĺňa takto:
a)
písmeno c) sa nahrádza takto:
„c)
označenie organoleptických vlastností vyjadrujúcich chuť a/alebo vôňu sa môže uvádzať len na extrapanenských a panenských olivových olejoch; pojmy uvedené v bode 3.3 prílohy XII k nariadeniu (EHS) č. 2568/91 sa môžu uvádzať na etikete len v prípade, ak sa zakladajú na výsledkoch posudzovania vykonaného podľa zodpovedajúcej metódy ustanovenej v prílohe XII k nariadeniu (ES) č. 2568/91.“;
b)
dopĺňa sa tento druhý odsek:
„Výrobky predávané pod ochrannými známkami, o ktorých zápis sa požiadalo najneskôr 1. marca 2008 a ktoré obsahujú aspoň jeden z pojmov uvedených v bode 3.3 prílohy XII k nariadeniu (EHS) č. 2568/91, nemusia byť v súlade s požiadavkami článku 5 písm. c) nariadenia (ES) č. 1019/2002 do 1. novembra 2011.“
5.
Článok 6 sa mení a dopĺňa takto:
a)
do odseku 1 sa dopĺňa tento tretí pododsek:
„Členské štáty môžu na svojom území zakázať výrobu zmesí olivového oleja a iných rastlinných olejov uvedených v prvom pododseku na účely vlastnej spotreby. Nemôžu však na svojom území zakázať obchodovanie s takýmito zmesami pochádzajúcimi z iných krajín a nemôžu na svojom území zakázať výrobu takýchto zmesí na účely obchodovania v inom členskom štáte alebo na účely exportu.“;
b)
v odseku 2 sa prvý pododsek nahrádza takto:
„Ak sa prítomnosť oleja podľa článku 1 ods. 1 tohto nariadenia v potravinách iných ako potraviny uvedené v odseku 1 tohto článku uvádza pomocou slov, obrázkov alebo grafiky na etikete inde ako v zozname zložiek, priamo za obchodným označením potraviny nasleduje obsah oleja v percentách celkovej čistej hmotnosti potraviny podľa článku 1 ods. 1 tohto nariadenia, s výnimkou tuniaka v olivovom oleji uvedeného v nariadení Rady (EHS) č. 1536/92 (7) a sardiniek v olivovom oleji uvedených v nariadení Rady (EHS) č. 2136/89 (8).
c)
odsek 3 sa nahrádza takto:
„3. Na etiketách výrobkov uvedených v odsekoch 1 a 2 tohto článku sa označenie uvedené v článku 3 prvom odseku môže nahradiť slovami ‚olivový olej‘.
Ak je vo výrobku prítomný olej z olivových výliskov, slová ‚olivový olej‘ sa nahrádzajú slovami ‚olej z olivových výliskov‘. “;
d)
dopĺňa sa tento odsek 4:
„4. Na etiketách výrobkov uvedených v odsekoch 1 a 2 tohto článku sa informácie uvedené v článku 3 druhom odseku nevyžadujú.“
6.
V článku 8 ods. 2 sa písmeno b) nahrádza takto:
„b)
organizácia prevádzkovateľov príslušného členského štátu uvedená v článku 125 nariadenia (ES) č. 1234/2007;“.
7.
V článku 9 ods. 2 sa prvý pododsek nahrádza takto:
„Na účely preverovania označení uvedených v článkoch 4, 5 a 6 môžu dotknuté členské štáty zaviesť mechanizmy schvaľovania podnikov, ktorých baliarne sa nachádzajú na ich území.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. júla 2009.
Odchylne od druhého odseku sa s výrobkami, ktoré boli legálne vyrobené a označené etiketami v Spoločenstve alebo legálne dovezené do Spoločenstva a prepustené do voľného obehu pred 1. júlom 2009, však môže obchodovať až do vyčerpania zásob.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. marca 2009